·ortosulfamuron (2019.),

·pikoksistrobin (2019.),

·triasulfuron (2019.).

4.Primjena Uredbe o prethodnom informiranom pristanku

4.1.Usklađenost je poboljšanja zahvaljujući aktivnostima informiranja i potpori koju izvoznicima pružaju imenovana nacionalna tijela i Agencija

Aktivnosti za podizanje razine osviještenosti i informiranje usmjerene na izvoznike i uvoznike provodilo je 27 država članica. Najčešća aktivnost bila je objavljivanje informacija na internetu (na posebnim stranicama ili kao upućivanje na internetske stranice Agencije o prethodnom informiranom pristanku). Jedanaest država članica pruža usluge službe za podršku u okviru postojeće službe (npr. za Uredbu REACH, Uredbu CLP, Uredbu o biocidnim proizvodima), šest ih ima nacionalnu službu za podršku za prethodni informirani pristanak, a deset država članica navelo je da ima posebnu e-adresu za zahtjeve za informacije. Gotovo sve države članice navele su da se zahvaljujući tim aktivnostima poboljšala usklađenost s Uredbom o prethodnom informiranom pristanku među izvoznicima i uvoznicima. Neka su imenovana nacionalna tijela primijetila povećanje broja obavijesti o izvozu i poboljšanje kvalitete tih obavijesti, povećanje broja poduzeća koja su registrirana u ePIC-u ili ga koriste te povećanje usklađenosti s obvezama izvješćivanja iz članka 10.

Agencija izvoznicima i uvoznicima treba pružati pomoć te tehničke i znanstvene smjernice i alate (članak 6. stavak 1.). Izvoznicima i uvoznicima pružala je informacije i potporu putem svojih internetskih stranica, tjednih e-novosti, biltena ECHA-e, društvenih mreža, internih poruka u ePIC-u te službe ECHA-e za podršku korisnicima. Objavila je četiri smjernice (dokumenti „Ukratko”) za pomoć poduzećima kad je riječ o zahtjevima za posebni RIN (referentni identifikacijski broj), odustajanjima od zahtjeva, izvješćivanju i ispunjavanju odjeljka 6. obavijesti o izvozu (zabranjene i dopuštene upotrebe). Pripremila se i za obavijesti o izvozu nakon Brexita, i to objavom smjernica How to notify PIC exports to the UK after the UK’s withdrawal from the EU (Kako obavijestiti o izvozu s prethodnim informiranim pristankom u Ujedinjenu Kraljevinu nakon njezina povlačenja iz EU-a) i uspostavom ručnog postupka obavješćivanja (dok to ne bude moguće u ePIC-u).

4.2.Broj obavijesti o izvozu koje obrađuju imenovana nacionalna tijela i ECHA stalno se povećava od 2014., a njihova je obrada neravnomjerno raspodijeljena među državama članicama

Obavijest o izvozu je instrument putem kojeg zemlje razmjenjuju informacije o zabranjenim ili strogo ograničenim kemikalijama. Svi izvoznici sa sjedištem u EU-u moraju svojim imenovanim nacionalnim tijelima dostaviti obavijest o izvozu ako namjeravaju izvoziti kemikalije navedene u dijelu 1. Priloga I. Uredbi o prethodnom informiranom pristanku. Nakon što imenovano nacionalno tijelo provjeri i prihvati obavijest, prosljeđuje ju Agenciji, koja isto tako provjerava usklađenost obavijesti i šalje je imenovanom nacionalnom tijelu zemlje uvoznice. Ako ne primi potvrdu o primitku, Agencija ponovno šalje obavijest. Cijeli postupak provodi se putem ePIC-a te izvoznici moraju koristiti predložak obavijesti koji se nalazi u sustavu. Za određene izvoze koji su izuzeti iz Uredbe o prethodnom informiranom pristanku ili iz obveze dostavljanja obavijesti o izvozu, izvoznici su dužni od svojeg imenovanog nacionalnog tijela zatražiti posebni RIN i koristiti ga u carinskoj deklaraciji kako bi olakšali carinjenje.

Broj obavijesti o izvozu i zahtjeva za posebni RIN od 2014. stalno se povećava (slika 1.). Agencija je izvijestila o povećanju broja obavijesti o izvozu s 8 455 u 2017. na 10 009 u 2019. te je navela da smatra da to povećanje odražava veću usklađenost i dodavanje novih tvari u Prilog I.

Kao i u prethodnom razdoblju izvješćivanja, broj obrađenih obavijesti o izvozu i zahtjeva za posebni RIN znatno se razlikovao među državama članicama (slika 2.). Najviše obavijesti o izvozu bilo je u Njemačkoj (8 645) i Francuskoj (6 855), nakon kojih slijede Italija (2 453), Španjolska (2 383) i Ujedinjena Kraljevina (2 207). Dvadeset država članica obradilo je više obavijesti o izvozu u predmetnom razdoblju izvješćivanja nego u prethodnom, a u devet se država članica taj broj više nego udvostručio u odnosu na prethodno razdoblje izvješćivanja. Stanje je slično i kad je riječ o zahtjevima za posebni RIN – 11 država članica nije primilo nijedan zahtjev, dok su ih najviše primile Njemačka, Belgija i Francuska. Trinaest država članica obradilo je više zahtjeva za posebni RIN u predmetnom razdoblja izvješćivanja nego u prethodnom. Četiri države članice nisu obradile nijednu obavijest o izvozu (Cipar, Grčka, Luksemburg i Malta).